
La douăzeci şi cinci de metri de cătunul Carrefour- 
Gros-Chaudiere, motorul începu să  dârdâie, să 
strănute şi să chiorăie în chip atât de neaşteptat încât 
inspectorul Antoine Grandisson rămase încremenit. În 
fața acestui sughiț de nestăpânit era la fel de 
înspăimântat ca în fața cumplitelor crize de anghină 
pectorală ale sărmanei şi nefericitei sale mame. Ce 
putea să aibă această maşină căreia îi sacrificase 
primele sale salarii şi pentru care atât de imprudent se 
îndatorase? După ce cumpărase acest Plymouth de un 
tip nu prea vechi, 1954, îl lăsase totuşi opt zile în 
garajul Barreyre în vederea unui control integral al 
motorului. 

Noaptea se lăsa când maşina ajunse în orăşelul 
Petite-Riviere de lArtibonite. Antoine Grandisson se 
opri la prima casă mai arătoasă şi, zărind o bătrână, o 
întrebă de locuința generalului Pétion Lafumin. Acest 
târg dărăpănat, care mai păstra urme de netăgăduit ale 


unei vechi străluciri, avea totuşi ceva ambiguu, antic, 
prăfuit, peste măsură de trist, lucru ce nu era menit să 
rețină pe-un locuitor al Port-au-Prince-ului care nu 
ieşise niciodată din oraşul său. 

— ...Şi ce aveți cu generalul Lafumin?... 

Trebui să explice şi să precizeze că era aşteptat la 
bătrânul militar în retragere, că trebuia să „tragă” la el 
în timpul şederii sale la Petite-Riviere. 

— ...Ah?... Atunci mergeţi până la Casa Regelui şi 
mai întrebaţi... 

Casa Regelui? ce voia să spună cumătră asta? Se 
hotărî, în ciuda răcelii cu care îl întâmpinase, s-o 
descoase din nou. Ea îi aruncă o privire scandalizată şi 
duşmănoasă. 

— ...N-ați auzit niciodată de Casa Regelui?... Se 
vede că nu sunteți din Haiti!... Palatul!... Palatul cu trei 
sute şaizeci şi cinci de porți!... 

Şi-i întoarse spatele. Nu părea să-i înghită pe 
străini femeia asta. 

Da, într-adevăr, unde-i era capul? Uitase că se 
găsea în acea veche localitate pe care regele Henry o 
alesese a doua zi după independență pentru a-şi 
construi una din cele mai legendare reşedințe ale sale, 
cel mai fastuos, cel mai de neconceput, cel mai uriaş 
dintre palatele sale, după faimoasa sa fortăreață 
Laferrière! Vechiul monument era de nerecunoscut, 
infam mâzgălit şi restaurat în stil administrativ. Abia îl 
recunoscu şi, după ce mai întrebă, ajunse în cele din 
urmă în fața casei generalului Petion Lafumin. 

Înclinată şi cocârjată cu totul, casa se înfățişa ca o 
construcţie cu un etaj, toată din lemn, cu fațada 


îngustă, dizlocată, bizară. Galeria de la parter era 
împodobită cu stâlpi înalți de lemn, având aspectul 
unor lungi labe de păianjen, care susțineau etajul ieşit 
în afară. Acesta era înzestrat cu un balcon înaintând în 
exterior, a cărui podea era serios putrezită. Prin găurile 
şi spaţiile dintre scândurile descompletate se zăreau 
sub streaşină cuiburi mari de păsări ce nu se vedeau. 
Peste toate acestea, se înălța, ca o pălărie, spre 
întinsele ape violete ale cerului de seară, un acoperiş de 
țigle, efilat şi tăios, străpuns de lucarne şi ochi de bou 
bizari, ameninţători, reduşi aproape, s-ar fi zis, la o 
ironică mijire de pleoape. Sub vopseaua coşcovită nu se 
putea preciza culoarea acestei vechi locuințe, mâncate 
de viermi şi de păduchi de lemn. Cele două uşi erau 
închise. Antoine Grandisson cobori din maşină, îşi luă 
valiza şi servieta cu acte şi bătu în uşă. Neprimind nici 
un răspuns, observă la dreapta imobilului un portal 
întredeschis spre un coridor. După un moment de 
şovăială, se hotări şi intră. 

Coridorul îngust — şaizeci de centimetri lărgime cel 
mult — era ocupat de-o rigolă adâncă, în care curgea o 
apă săpunită. Pentru a putea înainta, inspectorul 
trebui să păşească cu multă grijă pe planurile înclinate 
ale acestui jgheab. De câteva ori fu cât pe-aci să lunece 
pe spumă şi să cadă lat. Ajuns în cele din urmă într-o 
curte strâmtă, desluşi un umbrar unde se contorsiona 
o viță bătrână şi unde, în mijlocul frunzişului şi al 
ciorchinilor de struguri protejaţi de saci de pânză, se 
fugăreau după pofta inimii mici şopârle verzi şi 
sprintene. În mijlocul curţii se înălța un puț rotund, cu 
ghizdul înecat în plante agățătoare, în spatele căruia se 


vedea un bazin mare înconjurat de-o balustradă de 
lemn. În fundul curţii, la dreapta, se afla o boxă de 
grajd unde un bătrân cal pintenog, slab şi fremătător, 
îşi agita coada lungă pentru a se apăra de forfota 
ţânţarilor şi a musculițelor. Calul întoarse capul, îşi 
opri o clipă asupra musafirului ochiul său roşu 
filigranat de sânge şi începu din nou să mestece iarba 
din iesle. La stânga erau acareturile, dar Antoine 
Grandisson nu zări nici o mişcare acolo. Casa se 
deschidea pe-o încăpere unde se afla scara şi care 
servea în acelaşi timp de sufragerie. Masa era pusă, 
patru tacâmuri. Antoine Grandisson începu să strige: 

— Om bun!... Nu e nimeni aici?... Om bun! 

Un tărăboi se dezlănțui în casă, un ciudat zgomot 
de animal în mişcare şi în acelaşi timp o percuție 
sonoră, repetată, pripită. Deodată, o potaie se năpusti 
asupra lui, dezvelindu-şi colții cu răutate. Antoine 
Grandisson dădu înapoi şi putu să observe atunci că, 
în locul labei stângi din spate, câinele avea o cârjă de 
lemn. Cerberul apăra cu înverşunare intrarea. 

— Om bun!... Om bun!... 

Câinele lătra arțăgos. Călătorul auzi atunci un nou 
zgomot. 

O femeie cobora scara, o femeie foarte slabă şi 
foarte înaltă, de aproape doi metri. Îmbrăcată într-o 
rochie de stofă albastră, fără cordon, cu picioarele 
goale, femeia, deşi încă foarte dreaptă, era totuşi 
bătrână. Faţa ei lungă şi veştejită era dominată de-o 
claie de păr cărunt în care se amestecau nuanţe 
roşcate. Comisura dreaptă a buzelor i se schimonosi. 

— Om bun!... repetă Antoine Grandisson. 


— Cu respect! 

— Generalul Lafumin, vă rog? 

— „Dumneavoastră sunteți domnu' Grandisson?... 
Domnu' Antoine Grandisson?... 

El încuviință. 

— .„„Generalul îşi face rugăciunea... Vreţi să urcați 
în camera dumneavoastră?... 

Se îndreptă spre scară; urâcioasa potaie se dădu 
înapoi, continuând să-şi arate colții. Antoine 
Grandisson începu să urce în urma femeii; după vreo 
treizeci de trepte, pătrunse într-un coridor. Trecu prin 
fața a trei uşi cu jaluzelele bine închise şi ajunse, în 
sfârşit, în fața unei ultime uşi cu jaluzele, pe care 
femeia o împinse. 

— ...Veți aştepta ca generalul Lafumin să vină în 
căutarea dumneavoastră... 

Femeia se făcu nevăzută. Antoine Grandisson se 
afla într-un fel de salon împodobit cu lambriuri de stuc 
care odinioară fuseseră pesemne aurite. Scaune de 
palmier erau aşezate de-a lungul pereților. Din loc în 
loc, pe console, se aflau bibelouri de porțelan rococo: 
păstorite şi păsărele, amoraşi şi paji, ogari şi 
vânătorese. O uriaşă oglindă cu ramă aurită, uşor 
înclinată înainte, se afla pe peretele opus balconului, 
ale cărui uşi nu erau închise, fiecare, decât cu un 
singur canat al uşii jaluzea, celălalt lipsind. Pe jos se 
aflau scuipători de sticlă violetă şi statuete din ipsos, 
un miel în mărime naturală, o broască albastră, o 
broască țestoasă şi felurite alte animale. Lângă una din 
uşile balconului o saltea era întinsă direct pe duşumea, 
aşternutul era pregătit, cearşafuri brodate, o cuvertură 


groasă de bumbac, două perne mari, totul acoperit cu o 
plasă-apărătoare de țânțari, suspendată de-un cadru 
de aramă. De tavan atârna o lustră uriaşă cu ciucuri de 
cristal. Pe pereţi, înconjurate de diverse cromolitografii 
destul de țipătoare, se vedeau portretul unui general în 
mare ținută din vechea armată naţională, acela al unui 
bătrân în redingotă şi un chip de femeie cu trăsături 
pălite, purtând pe cap clasicul tillon brodat de pe 
vremuri. În colțul drept al încăperii, lângă uşa 
balconului, se găsea o masă rotundă cu placă de 
marmură, două balansoare îmbrăcate cu huse dintr-o 
veche catifea verde şi, sprijinite de lambriuri, un mare 
jungher de luptă şi o sabie uriaşă de cavalerie purtând 
un chipiu cu galoane. Totul, destul de prăfuit. 

Noaptea se lăsa văzând cu ochii. În oglindă se 
putea distinge tot ce se petrece în stradă. Pugştani, 
dintre care, cei mai mici, aproape goi, acoperiți doar cu 
cămăşuţe scurte, țopăiau în pulberea galbenă a străzii 
înguste, alergau şi se învârteau în jurul maşinii, care 
părea să le stârnească o vie curiozitate. De cealaltă 
parte a străzii, în umbra unui gang, trei bătrâni se 
odihneau în balansoare, tăcuți, liniştiți, cu ochii ațintiți 
asupra casei generalului Lafumin. Antoine Grandisson 
puse valiza şi servieta lângă saltea şi căută un scaun pe 
care să se aşeze. După un moment de şovăială, alese 
balansoarul, instalat lângă uşa balconului. De aici 
vedea strada în oglindă, putând astfel să supravegheze 
maşina şi să observe uşa coridorului prin care gazda sa 
avea probabil să apară în curând. 

Căldura era înăbuşitoare în această încăpere unde 
plutea un miros închis din cele mai neplăcute şi unde 


fluturii de noapte şi ţânțarii năvăleau cu duiumul. Şi să 
nu poată închide uşile acestui balcon! Aşezat în 
balansoar, ca pe ghimpi, Antoine Grandisson îşi făcea 
vânt cu tot dinadinsul cu un ziar pentru a se apăra de 
țânţarii care-l atacau în picaj şi bâzâiau sălbatic. Din 
casă răzbătea murmurul scăzut al unei discuţii 
interminabile. Ce făcea oare generalul Lafumin? Ce fel 
de om putea să fie? O astfel de conduită era 
neobişnuită. Asta să fie pretinsa sacrosantă ospitalitate 
provincială?... Timpul se scurgea totuşi fără ca 
generalul Lafumin să dea vreun semn de viață. Strada 
se golise. Ştrengarii fuseseră obligați să intre în casă. 
Nu mai treceau decât rari trecători, care, cu toții, 
încetineau pasul la vederea maşinii necunoscute, ca 
apoi să-şi ațintească privirile asupra casei generalului 
Lafumin. Din coridor răzbătea fără întrerupere 
conversaţia şuşotită. Un orologiu începu să vestească 
ceasurile nouă. De ce nu se-arăta odată generalul 
Lafumin?... Acum se întunecase de-a binelea. Toate 
casele îşi închiseseră porțile, nu rămăsese nimeni pe- 
afară. Țânţțarii deveniseră atât de numeroşi şi de furioşi 
în salon încât agitația din ce în ce mai grăbită a ziarului 
său nu-l mai apăra decât prea puţin pe Antoine 
Grandisson. Ce căldură!... Cum să facă oare lumină? 
Uşa dinspre coridor începu deodată să trepideze. 
Ce putea să însemne asta? Uşa se întredeschise încet, 
scârțâind, şi se închise la loc. Nu era decât o pisică! O 
pisică bătrână, cu înfăţişare furioasă, cu mustăţi 
răutăcioase, cu coada ridicată, perfect dreaptă şi 
țeapănă, ochii galbeni ca pucioasa, focuri arzătoare în 
bezna desăvârşită, îi luminau vag blana pătată cu 


negru, alb şi cenuşiu. Se apropie de necunoscut, îl 
mirosi, apoi se îndreptă întins spre aşternutul alb. 
Înălțată pe labele din spate, pisica se muncea cu cele 
din față să îndepărteze perdeaua. Asta nu! Antoine 
Grandisson se ridică şi se apropie, încercând s-o alunge 
cu piciorul. Pisica se întoarse şi-i trase o zgârietură. 
Animal plictisitor. Antoine îi dădu o lovitură. Ea sări 
atunci şi dintr-un salt se refugie pe culmea oglinzii, de 
unde purcese a scuipa cu furie şi a mieuna cu glas 
aproape stins, neslăbindu-l din ochi pe necunoscut. 
Dacă această pisică, după toate aparențele sălbatică, l- 
ar ataca deodată în beznă? Trebuia totuşi să facă 
lumină! Scăpără un chibrit. Sub masă se afla tocmai o 
lampă cu petrol, o lampă uriaşă de aramă, al cărei 
soclu era format de-o statuetă, un copil gol susținând 
globul în brațele sale. Numai de-ar avea gaz! Apucă 
lampa, o puse pe masă după ce-o agită. Da, părea să 
aibă gaz în rezervor. Dar cum să ridice globul şi să 
desfacă sticla de lampă? Pipăind globul, acesta se 
sfărâmă în bucăţi. O începea bine!... Desprinse sticla, 
scapără chibritul, aprinse fitilul şi puse sticla la foc. 
Lumina inundă camera. 

Era şi timpul. Pisica sări în direcţia balconului şi 
dispăru. Sunau ceasurile nouă şi jumătate. 

Ce putea să facă gazda sa? Pentru ce nu se 
arăta?... Afară luna răsărise, vărsând raze palide în 
stradă. În oglindă putea să vadă perfect maşina; pe 
stradă nici un trecător, o linişte desăvârşită. Ba nu, în 
depărtare se auzea o bătaie de tobă, o percuție zvâcnită, 
laconică, seacă, monocordă. Ce fel de dans se obişnuia 
oare prin mahalale? Niciodată nu mai auzise un 


asemenea ritm... De ce acceptase, în definitiv, această 
misiune într-un târguşor necunoscut, sarcină ce nu 
părea să înflăcăreze pe nimeni? Toate numai din cauza 
blestematei sale de logodne! Îşi asumase riscuri mari... 
În sfârşit!... Fără protecţia doamnei Labourdette, 
această Clarisse n-avea nimic atrăgător, iar regimul 
politic cu zilele lui numărate, cu siguranță... Totuşi, cu 
un pic de răbdare şi de iscusință, ar evita căsătoria 
compromițătoare şi, dacă nu va face prea mult zgomot, 
nu va fi revocat după căderea lui Magloire... Ce făcea, la 
urma urmei, acest general Lafumin? Niciodată nu s-a 
făcut o asemenea primire unui oaspete. Dacă ar ieşi pe 
coridor să vadă?... 

Începu să bată de zece... Antoine Grandisson era 
din ce în ce mai nervos. Deodată zări în oglindă o turmă 
de capre şi tapi înaintând în stradă. Ciudat târg!... 
Bătaia tobei se apropia din ce în ce, tot mai precipitată, 
monotonă, epileptică, neliniştitoare... Turma se făcuse 
nevăzută, dar un țap mare rămăsese chiar în fața casei, 
îndeletnicindu-se cu o neobişnuită gimnastică. Cu 
labele aproape împreunate, animalul se învârtea în loc, 
ca un titirez, neobosit, încercând parcă să-şi apuce 
coada. Barbişonul lung desena cercuri în pulberea 
străzii scăldate în lună. Toba se apropia mereu... 
Deodată auzi un zgomot puternic, care făcu să 
trepideze toată casa. Ceva căzuse pe acoperiş, fără 
îndoială, ceva destul de greu şi destul de voluminos. 
Lucrul devenea alarmant până la urmă!... Țapul era în 
acelaşi loc, continuându-şi neobişnuitul manej. Din 
coridor se auzea mereu murmurul conversației şuşotite. 
N-ar face mai bine să se culce? Antoine Grandisson se 


ridică. Atunci văzu în oglindă un fel de sferă uriaşă de 
foc rostogolindu-se în rigolă. Se aşeză repede la loc. 

Cineva umbla la uşă: 

— ...Generalul vă pofteşte la masă... 

Antoine Grandisson se ridică, trăgând cu coada 
ochiului in oglindă... Sfera de foc dispăruse, în stradă 
nu se mai vedea nimic, toba amuţise... Îşi potrivi 
cravata, îşi netezi părul cu mâinile şi îşi recompuse 
expresia feţei. Împinse uşa şi pătrunse în coridorul 
întunecat. 

La cotitura scării Antoine Grandisson îl zări pe cel 
care fără îndoială era generalul Lafumin. Un bătrân 
slab, numai piele şi oase, culoarea feței de-un negru 
intens, pleoapele lipsite aproape de gene, uşor 
răsfrânte, din care cauză ochii erau tiviți cu un găitan 
de mucoasă de-un roşu-aprins. Nasul fin, uşor acvilin, 
se înfigea ca un cioc într-o enormă mustață cu totul 
albă, volută strânsă ale cărei capete tindeau spre 
tâmple. Buza inferioară, de un roşu-viu, atârna puțin 
ca trasă în jos de-o scurtă barbă căruntă, ascuţită, 
desenând pe bărbie un fel de 8 foarte prelung. Cât 
priveşte obrajii, erau cu desăvârşire spâni, zbârciţi, 
tăbăciți. O notă de incoerent, de baroc, de gotic se 
desprindea din colțurosul general Lafumin. Cu o pălărie 
de fetru negru ca blana de cârtiță, aşezată în chip 
extravagant şi înfundată până la jumătatea frunții, 
pliurile moi ale gâtului bătrânului olibrius erau întinse 
de gulerul unei veste de croială militară. Această vestă, 
mai degrabă un dolman, de dril alb, era în întregime 
închisă cu nasturi până sub mărul lui Adam, 
proeminent şi ascuţit. Mâinile foarte lungi, scheletice, 


erau marcate de pete mari, neregulate, datorate 
depigmentării, şi făceau impresia unor animale la 
pândă, cum stăteau nemişcate pe masă. Un picior 
îmbrăcat într-un pantalon de postav cu dungi negre şi 
cenuşii se chircea sub masă. Purta un fel de gheată 
jumătate din piele, jumătate din velur negru, strângând 
cambrura labei piciorului cu ajutorul unor limbi 
elastice. La dreapta generalului era instalat la masă 
câinele infirm, ridicat în scaun pe cârjă şi pe laba din 
spate, sprijinindu-şi labele din față pe masă, de o parte 
şi de alta a unei farfurii. La celălalt capăt al mesei, 
pisica stătea şi ea pe vine în faţa altei farfurii. Pe pragul 
uşii, un om cu înfăţişare de țăran, de o vârstă ce nu s- 
ar fi putut preciza, cu o mutră vrednică de 
spânzurătoare, nemişcat, cu pleoapele coborâte, stătea 
pe jos. În sfârşit, în spatele generalului, în picioare, 
femeia cea mare şi slabă agita o bucată de carton ca să 
alunge țânțarii şi musculițele. 

— ...Tu eşti tânărul Grandisson?... 

Antoine rămase locului. 

— ..„.Hai!... Apropie-te!... 

Bătrânul bătu din palme. Dintr-un salt, femeia se 
năpusti spre bufet, un antic „side-board” cu placă, de 
unde luă o pereche de pince-nez pe care-i întinse 
generalului Lafumin. Acesta şi-i potrivi pe nas, apoi îşi 
adulmecă musafirul, măsurându-l din cap până în 
picioare... 

— ...Hum hum!... făcu el. 

Înapoie femeii instrumentul, pe care aceasta îl puse 
la loc. 


— ...Ai ceva din bunicul tău, răposatul general 
Mentor Grandisson. 

Îi indică oaspetelui tacâmul din stânga sa şi îl servi 
de îndată el însuşi. În ciuda timidelor gesturi de refuz 
ale tânărului, îi vărsă trei polonice enorme de supă, o 
supă de palan, deasă, bogată şi grasă... Servi câinele, 
ceru farfuria pisicii şi în cele din urmă se servi pe sine. 
Femeia reveni la postul ei, în spatele generalului, 
agitând bucata de carton. Începură să mănânce, 
câinele şi pisica lipăind, generalul sfărâmând zgomotos 
isnamele, bananele şi rădăcinile care garniseau supa. 
Încă neliniștit, Antoine Grandisson se silea să nu arate 
ce simte. Ciudat târguşor, ciudate obiceiuri!... 

Deodată, generalul Lafumin înălță capul; 

— ...Dă-i drumul, băiețaş!... Ce cauţi la Petite- 
Riviere?... 

Maică-sa nu-i explicase oare în scrisoarea eci 
generalului motivul pentru care i se solicita 
ospitalitatea?... Cu o voce gâtuită, Antoine Grandisson 
îl informă că venise să controleze registrele de impozite 
şi că nu avea de gând să rămână mai mult de trei zile, 
patru cel mult, că, în sfârşit, trebuia cu orice chip să fie 
înapoi, în oraşul de reşedinţă, martea următoare. 

— ...Pe Desire Chapoteau te încumeţi cumva să-l 
controlezi?... Chiar pe el?... Ştii cu cine ai de-a face?... 

Antoine Grandisson trebui să explice că Oficiul 
central al contribuţiilor, constatând, cu forme în regulă, 
anomalii statistice în sector, îl trimisese pentru a 
descoperi originea fraudelor presupuse. 

— ...Şi Desire Chapoteau este în cauză?..... 


Generalul schimbă o privire cu ţăranul aşezat pe 
pragul uşii şi continuă: 

— ...Şi nu te temi?... În sfârşit!... Bănuiesc că ştii 
ce faci. Nu degeaba eşti nepotul generalului Mentor 
Grandisson. Trebuie că eşti un om tare inițiat... 
Cumătrul meu Duton Grandisson trebuie să fi făcut din 
tine un negru toma... Eşti cel puțin cambrat?... 

Antoine era perplex. Bătrânul vorbea desigur 
despre magie, iar el era cu desăvârşire ignorant în 
această materie. Cât priveşte ideea de a fi cambrat, 
adică la adăpost de armele de foc, asta era desigur o 
slumă!... Ce voia să spună generalul Lafumin? Ce naiba 
putea să-l amenințe? Ce fel de om era, la urma urmei, 
acest Desire Chapoteau? 

Generalul continuă să arunce ocheade ţăranului, 
apoi, izbucnind într-un râs convulsiv şi cinic, exclamă: 

— ..„.Aşadar crezi că poţi veni cu una cu două în 
târgul Petite-Riviere de lArtibonite ca să-ți pui mintea 
cu un Chapoteau?... Dă-mi voie să râd!... Vei vedea ce 
înseamnă Petite-Riviere. Un loc cu totul neobişnuit, te rog 
să mă crezi!... În sfârşit!... Ai noroc că eşti protejatul 
generalului Lafumin. Cel puţin în casa mea nu ți se 
poate întâmpla nimic, dar dincolo de acest prag nu mai 
răspund!... Dar ce mai face cumătră-mea?... 

După o farfurie cu peşte prăjit, orez şi fasole mare, 
masa, întreruptă tot timpul de scurtele râsete 
convulsive ale generalului Lafumin, se încheie cu 
dulcețuri. Gazda deschise apoi o sticlă veche cu vin de 
Rhin, turnă vinul într-un pahar cu gheaţă şi-l întinse 
oaspetelui. După ce băură, bătrânul bătu iarăşi din 


palme, femeia stări de la locul ei, aduse din nou pince- 
nez-ul pe care generalul şi-l potrivi pe nas: 

— Vino'ncoa, băiețaş... strigă el. 

Cu mâinile sale reci, scotocea sub gulerul 
musafirului! 

— Cum! Nici o relicvă? Nici măcar un mic Saint- 
Benoît? Nici un scapular?... 

Antoine Grandisson se făcuse vânăt. Bătrânul 
desprinse atunci chiar de la gâtul său un mic lanț de 
argint şi, trăgând cu un gest smucit spre sine capul 
tânărului, i-l petrecu în jurul gâtului. 

— ...Nu va putea spune cumătră-mea că n-am avut 
grijă de tine!... Poţi să te duci la culcare, băiete!... 

Antoine Grandisson îşi luă rămas bun, lăsându-şi 
amfitrionul tot la masă, în tovărăşia câinelui şi a pisicii, 
sub ochii femeii deşirate şi ai ţăranului. Urcă din nou 
scara întunecoasă, străbătu coridorul şi ajunse pe 
dibuite în salonul vechi. În stradă, halucinantul berbec 
îşi continua cu frenezie mişcarea giratorie. Ceea ce-i 
apăruse lui Antoine Grandisson ca o sferă de foc 
rostogolindu-se în rigolă dispăruse, dar toba funebră 
bătea într-una. Îşi scoase pantofii, îşi desfăcu ceasul- 
brățară, îşi lepădă vesta. Se băgă aşa îmbrăcat în pat şi 
trase la loc plasa care-l apăra de țânțari. Era o căldură 
toridă în acest aşternut, dar era preferabil să se pună la 
adăpost de  înțepăturile ţânţarilor. Lăsase lampa 
aprinsă, după ce coborâse totuşi fitilul. Numai de-ar 
reuşi să doarmă!... Din culcuşul său, datorită oglinzii, 
vedea limpede strada luminată în întregime de clarul de 
lună. Ţapul era mereu acolo, neobosit, la câțiva paşi de 
maşină... Ciudat târguşor! Încercă să închidă ochii. 


După un lung moment de nemişcare, inspectorul 
Grandisson redeschise pleoapele. Afară toba bătea 
nebună. S-ar fi zis că banda dansatorilor macabri se 
antrena chiar în stradă! Dar nu vedea pe nimeni... Un 
reflex de lună juca în ramuri?... Nu! Era aceeaşi sferă 
de foc de adineauri, care de data aceasta se legăna în 
ramurile unui uriaş euphorbia ce se înălța în mijlocul 
grupului de case de peste drum. Sfera incandescentă se 
avântă deodată în aer, semănând o ploaie de scântei, 
apoi dispăru într-un fulger. Tapul era tot acolo, 
extravagant, paradoxal, perpetuu... Ce oră putea să 
fie?... Antoine Grandisson închise ochii o clipă, torturat 
de frig, de nelinişte şi groază. Îi redeschise cu iuțeală. I 
se păruse sau auzise un uşor fâşâit?... Ceva părea că 
lunecă pe parchet... Nu e cu putinţă!... Pe culoarea 
deschisă a parchetului de lemn vedea târându-se cu 
vioiciune o formă cenuşie ca o coardă de nisip, un fel de 
şarpe, în jurul grumazului căruia era înnodat un 
mănunchi de panglici! Forma mergea drept la ţintă, 
mişcându-se dintr-o zvâcnire. Gâtul desena curba unei 
toarte, apoi coada se trăgea provocând în acelaşi timp 
înaintarea şi deplasarea laterală a animalului. Limba 
bifurcată se agita, dând capului o aparenţă de şovăială 
tremurată. Era poate victima unei halucinaţii? Nu! Un 
şuierat straniu, uşor, susurat se strecura ca dintr-un 
faut din gâtlejul animalului. Ajunsese la capătul 
aşternutului. Căuta cadrul de aramă al plasei contra 
ţânţarilor. Capul i se ridică, oscilă la dreapta, la 
stânga... Era într-adevar un şarpe! În razele lunii 
apărea limpede, cu mănunchiul de panglici verzi 
înnodate în jurul gâtului!... Antoine Grandisson scoase 


un urlet de groază. În picioare pe saltea, căuta să 
înlăture plasa, dar în agitația sa nu izbutea!... 

Când se făcu lumină, totul dispăruse. Nici urmă de 
şarpe în cameră, nimic care să semene cât de cât cu 
aşa ceva. În stradă, țapul şi sfera de foc se făcuseră 
nevăzute, chiar toba amuţise! Uşa salonului se deschise 
furtunos, ca să intre un bărbat îmbrăcat într-o cămaşă 
imensă de noapte cu o lampă de petrol în mână. Era 
generalul Lafumin. Stânjenit, Antoine Grandisson ieşi 
din culcuşul său pentru a se justifica, dar abia deschise 
gura că generalul îl întrerupse: 

— ...0O viperă!... Minţi!... Asemenea lucruri nu sunt 
cu putinţă în casa mea!... 

Stăpânul casei era într-o stare de furie 
inexplicabilă, care îl lăsă înmărmurit pe oaspete. 
Generalul Lafumin ieşi trântind uşa cu zgomot. 

După un lung moment de perplexitate, Antoine 
Grandisson se culcă la loc. Totuşi nu visase, ce 
dracu!... Şi apoi, nu era mai fricos decât un altul, de 
ani de zile circula la orice oră din noapte, pe orice 
vreme, în vecinătățile Port-au-Prince-ului şi niciodată 
nu văzuse nimic asemănător. De altfel, nu era un 
imaginativ şi nu credea mai de loc în poveştile 
extraordinare pe care oamenii le răspândeau. Fără 
îndoială, nu se înşelase. Fusese fără putință de tăgadă 
o viperă care luneca la capătul saltelei... De altminteri, 
țapul îşi reluase locul în stradă şi se învârtejea mai 
departe într-o mişcare abracadabrantă. În ramurile 
copacului sfera de foc se legăna ca mai înainte... 

Rămase treaz toată noaptea, întins în aşternutul 
său, cu corpul zguduit de tremurături nervoase, dar cu 


spiritul calm, contemplând cu un ochi holbat animalul 
fantastic şi globul incandescent care sălta necontenit în 
spațiu pentru a reveni pe crengile copacului. Toba 
delira de-a dreptul. 

Dimineaţă, obosit, cu fața trasă, dar contractată, 
cu toate energiile încordate, Antoine Grandisson 
coborâse. În sufragerie îl găsise pe generalul Lafumin. 
Bătrânul nu părea că-şi aminteşte de cele petrecute în 
cursul nopţii. Nu făcu nici o aluzie. Cu o curtoazie 
aspră, îl primise cu acelaşi ceremonial, în prezența 
câinelui şi a pisicii instalați la masă, a bătrânei postate 
în spatele său şi a ţăranului aşezat pe pragul uşii. 
Micul dejun fusese mai mult decât copios, mâncaseră o 
mare parte a mesei cu furculița. Generalul Lafumin 
precizase că-şi petrecea toate zilele în orezării şi că nu 
se întorcea decât seara. Totuşi femeia va fi acolo şi va 
răspunde la toate dorințele oaspetelui. Generalul 
plecase călare, iar bogota inspectorului Grandisson se 
pusese în mişcare fără mare greutate. 

Descoperise uşor Biroul de contribuţii. Acolo 
văzuse mai întâi un conțopist, apoi îşi făcu apariția 
agentul fiscal Désiré Chapoteau. Un tânăr — în jur de 
treizeci şi cinci de ani — îl primise cu un surâs puțin 
silit, prezentându-şi singur registrele. Aparent era 
totuşi un individ destul de şters, fără prea mare 
personalitate, înfăţişarea sa fizică oarecare nu reținea 
atenția. Toată dimineața inspectorul  Grandisson 
muncise fără întrerupere, încercând să descopere 
nereguli în registre. Faptele erau evidente, exista cu 
certitudine o fraudă, dar unde?... Într-adevăr, de şase 
luni curbele rețetei piețelor coborau curios în acest 


sector, dar toate celelalte curbe fiscale, comparate timp 
de douăzeci de ani şi mai bine, înfățişau, an de an, un 
paralelism invariabil. Înălțimea traiectoriei putea să se 
schimbe, dar aici ca în orice alt loc stabilitatea 
aspectului era o lege statistică care nu fusese niciodată 
dezminţită la Oficiul central al contribuţiilor. Ori de 
câte ori se constatase o neconformitate însemnată a 
epurelor, frauda fusese mai devreme sau mai târziu 
descoperită. Cum  reuşea agentul fiscal Désiré 
Chapoteau să-şi ascundă  escrocheriile? Toată 
dimineața inspectorul purificase cifrele. Registrele 
verificate păreau până acum inatacabile. Spre ora 
prânzului, la fel de înțepat, dar amabil şi ironic, Désiré 
Chapoteau îl invitase pe inspector la masă. Acesta 
refuzase, amintindu-şi de avertismentele generalului 
Lafumin. Plecase cu toate registrele Biroului, având 
chiar prevederea de a pune un sigiliu pe cutia de 
chitanțiere. Dacă nu va descoperi secretul, va fi învinuit 
cu siguranță de incapacitate. Trebuia să reuşească cu 
orice preț. 

Se plimbase cu maşina prin târg, meditând asupra 
ciudatelor lucruri ce văzuse în ajun. Avusese grijă să 
nu cumpere nimic de la vânzătorii care îi oferiseră 
mărfurile lor, nici cea mai mică acadea, nici un fruct, 
absolut nimic. În jurul orei unu după-amiază se 
hotărâse să intre într-o cafenea modestă. Aici 
comandase o sticlă de cola, care fusese destupată în 
fața sa. Amestecând-o cu lapte condensat, îşi făcuse o 
băutură tonică şi reconfortantă. La orele 2 se întorsese 
la Biroul de contribuţii. 


Toată după-amiaza se căznise verificând minuţios 
registrele. Nu descoperise nimic, nici cel mai mic fals în 
scripte, nici o încărcătură excesivă, nici umbra unei 
nereguli, între chitanţierele piețelor şi registrele de 
contabilitate era o concordanță deplină. Ceruse chiar 
agentului un raport scris asupra gestiunii sale recente. 
Acesta se conformase, puţin exasperat, gata să dea o 
replică insolentă, cu figura constrânsă, cu priviri 
furioase, dar se supusese somațţiei inspectorului. Cât 
timp îi va trebui ca să descopere frauda? Uitase de 
spaimele prin care trecuse cu o noapte mai înainte. 
Antoine  Grandisson nu se mai gândea decât la 
misiunea sa. 

La ora şase seara trebui să întrerupă. Ceru casa. 
Agentul îi prezentă numerarul, pe care îl verifică 
bancnotă cu bancnotă, vârând unul după altul 
pachetele controlate în servieta pe care o ţinea pe 
genunchi. Socoteala ieşea exact: 17 mii 8 sute 53 
dolari, 49 cenți. Închise servieta cu cheia, dădu 
chitanţă şi-şi luă ziua bună. Va reveni a doua zi pentru 
a-şi continua cercetările. 

Se întoarse numaidecât la locuința generalului 
Lafumin. Acesta se înapoiase deja de la orezarii. 
Antoine Grandisson se scuză un moment şi urcă în 
salonul care îi servea drept cameră. Patul era pregătit. 
Voia să închidă respectabila sumă în caseta blindată pe 
care o adusese în acest scop. Inspectorul se aşeză în 
balansoar, scoase cheile şi deschise servieta. Sângele îi 
pieri din obraz. În servietă nu era nici un ban, nici cea 
mai mică bancnotă!... Antoine Grandisson rămase 
locului, prăbuşit, fără să reacționeze, incapabil de cea 


mai mică mişcare, prins totuşi de un tremur de 
nestăpânit... asta însemna închisoarea, dezonoarea, 
sfârşitul tuturor visurilor sale!... După câteva clipe se 
ridică asemeni unui somnambul, luă servieta, registrele 
şi cobori scara val-vârtej. Generalul Lafumin era încă 
acolo. Ridică ochii asupra oaspetelui său şi, văzându-i 
tulburarea, înfăţişarea răvăşită, îl întrebă: 

— Ei bine... ce s-a întâmplat, băiete?... 

Cu o voce gâtuită, Antoine Granidisson îl puse pe 
general la curent cu păţania sa. 

— ...Gură-cască!... izbucni generalul. Te 
prevenisem!... Nu se vine aşa la Port-Riviere!... Şi încă 
pentru ca să controlezi registrele şi conturile unui 
Desire Chapoteau!... Păi ăsta e un vârcolac!... Ştiu ce ți- 
a făcut!... Idiotule!... 

Cu mare risipă de gesturi, generalul Lafumin îi 
explică protejatului său că Desire Chapoteau aparținea 
unei vechi familii de vrăjitori şi demoni patenţi. După 
părerea sa era vorba de-o operaţie catalogată, de-o 
vrăjitorie inexplicabilă, dar reală. Désiré Chapoteau, 
după părerea generalului, nu era la prima sa lovitură 
de acest gen; şterpelise pur şi simplu banii din servieta 
închisă, grație vrăjitoriilor sale, deşi încuietoarea fusese 
cu grija zăvorâtă... 

Prăbuşit în scaunul său, inspectorul Antoine 
Grandisson era complet secătuit, capul îi vuia în prada 
unei stupefacţii şi a unei spaime fără fund. Situaţia era 
fără ieşire!... Cu paşi mici, săltăreţi, generalul măsura 
în lung şi în lat sufrageria, înjurând şi blestemând, 
făcându-l cu ou şi cu oțet pe fiul cumătrului său. După 


câtava minute de zbucium, se opri pe neaşteptate, 
interpelându-şi oaspetele cu voce arțăgoasă: 

— ...Aşadar?... Asta-i tot ce eşti în stare?... Eşti un 
om întreg? Eşti într-adevăr fiul lui  Duton 
Grandisson?... 

Cel căruia i se adresa ridică asupra bizarului 
bătrân o pereche de ochi lipsiți de orice expresie. 

— „..Ţie-ţi vorbesc, stârpitură!... Eşti ori nu eşti 
om?... Dacă eşti, eu, generalul Pétion Chrysostame 
Lafumin, pot să-l silesc pe acest ticălos să-ţi înapoieze 
banii chiar în seara asta!... 

Cu desăvârşire descurajat, Antoine Grandisson era 
de acord cu orice ar fi voit generalul să încerce. 

— ...Mergi şi ia-ți revolverul!... Da, revolverul tău, 
ce stai!... ordonă ciudatul personaj. 

Nu-şi adusese revolverul! 

— ...Cum?... Un inspector fiscal călătoreşte fără 
armă?...! 

Nu era nimic de făcut, într-adevăr n-avea revolverul 
la el. Era poate jalnic, dar asta era. 

— ..„.Dacă nu acționăm înainte de miezul nopţii, nu 
mai răspund de nimic!... Te poţi spăla pe bot de cei 18 
mii de dolari!... Eu n-am de ce mă teme în ceea ce vom 
încerca, dar tu trebuie să fii înarmat! Altfel nu garantez 
pentru zilele tale!... 

Sălbatic, colosal, cu o stranie lucire în priviri, 
generalul continua să măsoare în lung şi în lat 
încăperea, cu pasul său săltăreț, scandând toate 
înjurăturile din întreaga Caraibă. Se opri din nou: 

— ...Eu n-am revolver, nici măcar o puşca de 
vânătoare, autoritățile mi-au ridicat totul şi nu voi găsi 


pe nimeni în acest târguşor să-mi împrumute o armă... 
Ai armă acasă, la Port-au-Prince?... 

Într-adevăr, avea arma sa. De cum intrase în 
funcţiune, i se încredințase un colt 38, cu ţeava lungă, 
numai că făcuse prostia să nu-l ia cu el. 

— ...Ai bani la tine?... Vreo 20-30 de dolari?... 
întrebă iarăşi generalul Lafumin. 

Avea. Cu o voce de cap, generalul îl lămuri că avea 
un mijloc de a trimite să i se aducă arma de la Port-au- 
Prince în aproximativ două ore. Ce absurditate mai 
îndruga bătrânul ăsta nebun? Aşa ceva nu era cu 
putință! Drumul dus-întors însemna 350 de kilometri. 
Dată fiind starea drumurilor, cu cea mai bună maşină 
din lume dura de două ori mai mult. Generalul era 
totuşi categoric, nu admitea replică, afirma că ştie pe 
cineva în stare să săvârşească o asemenea performanță 
pe jos în două ore. 

Venindu-şi un pic în fire din uimirea sa, Antoine 
Grandisson îndrăzni să-i atragă atenția generalului că 
poate nu era necesar. Acesta se înfurie. 

— Nu eşti decât un copil idiot!... Aveai bani în 
servietă, zici, unde sunt?... Tu nu ştii ce înseamnă 
Haiti-Toma!... N-ai auzit niciodată de galipoţi?... Mă 
crezi, aşadar, nebun?... Hai! Aşază-te numaidecât la 
masă şi scrie-i mamei tale să încredințeze arma 
aducătorului scrisorii!... Hai! Fă ce-ţi spun!... 

Generalul îl chemase pe țăranul care țesăla calul în 
curte. Îi şopti câteva cuvinte la ureche şi omul plecă în 
fugă. Antoine Grandisson nu mai era decât o cârpă 
moale fără nici o convingere. Se supunea, scriindu-i 
mamei sale să-i trimită arma. 


Noaptea se lăsa cu iuțeală, trebuia să fie de-acum 7 
şi jumătate, fluturi şi țânțari invadau încăperea. 
Aşteptarea păru lungă, dar după o jumătate de oră 
țăranul se întoarse urmat de cel pe care se dusese să-l 
caute. Era un negru roşcovan, cu părul aproape ocru, 
un om mititel, slab, firav, pipernicit chiar, cocoşat, de-a 
dreptul contorsionat din cauza unui evident morb al lui 
Pott. Avea căutătura piezişă, observându-te pe furiş, 
fața îi era brăzdată de-o lungă cicatrice, în totul, un fel 
de grom grotesc în bluzonul său de stofă ordinară de- 
un albastru murdar şi în pantalonul său spălăcit. Cu 
spinarea cocârjată, se legăna de pe un picior pe altul, 
privindu-i rând pe rând pe cei de față. 

— Anthistene, am nevoie de tine, exclamă 
generalul. Trebuie s-o porneşti de îndată spre Port-au- 
Prince!... lată îşi scrisoarea pe care-o vei înmâna 
doamnei Grandisson în persoană!... Aleea La Fleur-du- 
Chene, reţii?... Îţi va preda de îndată comisionul, un 
revolver... Ţin să te reîntorci fără întârziere... E 8 şi 10; 
la 10 să fii înapoi... Pricepi? La 10!... 

În termeni lapidari, generalul Lafumin dădea ordine 
cocoşatului. La rândul său, Antoine Grandisson îl 
scruta pe om, paiață mai mult ridicolă decât 
impresionantă, în ciuda expresiei lui neliniştitoare. În 
sfârşit!... Ce mai poveste!... Generalul Lafumin, stăpân 
pe sine, încredință scrisoarea aşa-numitului său 
galipot, îi dădu pe deasupra tutun, o sticlă de alcool, 
promițându-i doar douăzeci de dolari... 

Generalul Lafumin trimise la culcare pe argat şi pe 
bătrână. Rămas mai departe la masă, Antoine 
Grandisson îşi urmărea cu un ochi stins gazda, care, 


cu o alură bătăioasă, cu ochelarii pe nas, se deda unei 
ciudate îndeletniciri. Stând pe marginea scaunului, 
strivea într-o mică piuliță un coş plin de ardei, piper, 
haşmă, usturoi şi tot felul de frunze şi alte ingrediente. 
Din timp în timp, peste acest amestec deşertă 
conținutul mai multor cartuşe de vânătoare. După ce 
termină,  vărsă acest talmeş-balmeş într-o mică 
strachină de pământ roşu. În mijloc făcu o gaură, vărsă 
dintr-o sticlă o grăsime alb-gălbuie, în care înfipse o 
feştilă de bumbac brut. Generalul pusese vasul pe 
parchet, apoi, aşezându-se în direcția nordului, cu fața 
întoarsă către strachină, schiță un fel de flexiune a 
membrelor şi încremeni în această atitudine, pe 
jumătate prosternat, cu genunchii semiîndoiți. Îşi făcu 
semnul crucii şi începu să  mormăie cuvinte 
abracadabrante, un fel de oraţie sălbatică, întretăiată 
de mici strigăte barbare şi de-o înjurătură scandată, 
mereu aceeaşi: 

— ...A la doki! Ago, foutre!... 

Împietrit, Antoine Grandisson îl privea pe general 
țopăind în jurul străchinii, repetând semnul crucii şi 
invocațţiile extravagante şi sărutându-şi din când în 
când degetul mare. După ce făcu ocolul, îngenunche 
de-a binelea, se înclină cu braţele depărtate, cu gestul 
de-a cuprinde farfuria de pământ, apoi începu să şuiere 
lin printre buze. Antoine Grandisson se cutremură. 
Şarpele pe care i se păruse că-l vede cu o noapte mai 
înainte cobora scara. Era un animal de aproape un 
metru lungime, având într-adevăr înnodate în jurul 
gâtului un mănunchi de panglici verzi; de-un cenuşiu- 
închis, cu o linie neagră punctată pe craniu şi pe spate, 


târâtoarea aluneca pe burta ei albicioasă, parcurgând 
treptele cu o mişcare laterală, agitându-şi limba 
bifurcată, scăpărând din ochii săi mici, roşii, ca nişte 
pietre preţioase. Generalul Lafumin îşi desfăcu ultimii 
nasturi de la tunică şi reptila se strecură sub 
veşmânt!... 

Ochii inspectorului Grandisson ieşiseră din orbite 
de groază. În ce loc funest, demonic nimerise!... Sub 
aparența sa ciudată, extravagantă şi dubioasă, 
generalul Lafumin era cu adevărat un fel de necromant 
țicnit şi poate chiar răufăcător. Numai să nu-i treacă 
prin minte să-şi îndrepte împotriva oaspetelui său 
vrăjitoria şi puterile sale magice!... Totul era halucinant 
şi misterios în acest târguşor decăzut, unde mai 
stăruiau urmele prăfuite şi şubrede ale unei vechi glorii 
şi ale unei vechi măreții care odinioară fusese pesemne 
strălucitoare. Dar, cu banii pierduţi, trebuia să joace 
până la capăt jocul, să încerce să-şi redobândească 
suma mai înainte de-a se gândi să spele putina. Cine 
ştie? Poate că acest general Lafumin va fi în stare să 
facă o contravrăjitorie şi să-i înapoieze cei 18 mii de 
dolari, nimic nu-l mai mira de-aci înainte. Bătrânul era 
în acelaşi loc, îngenunchea, bombănind în continuare. 
Şi când te gândeşti ca ţinea lipit pe piele animalul acela 
dezgustător!... 

Acum sunau ceasurile zece. Generalul se ridicase 
de jos, apăsându-şi privirea asupra oaspetelui său. 
Acesta îşi luase un aer abătut, nepăsător, chiar degajat, 
dar frica îi tăia respiraţia... În coridor se auzi un pas 
uşor. Generalul ridică ochii. Se întorsese cocoşatul!... 
Lac de apă, suflând ca o focă, stors de vlagă, se prăbuşi 


pe prag. Tinea un pachet sub brațe. Generalul i-l 
smulse şi-l desfăcu grăbit. Era coltul 38 cu țeavă lungă 
al inspectorului Grandisson. Pe lângă acesta, mama lui 
adăugase câteva rânduri în care îi recomanda fiului ei 
să fie prudent! 

— Unde sunt banii?... Dă-i încoace! ordonă 
generalul Lafumin. 

Antoine Grandisson se ridică anevoie, dar, biciuit 
de această voce, se scotoci cu mare zor în buzunare şi 
scoase banii din portofel. Luă revolverul. Butoiul era 
încărcat, cutiuța cu gloanțe era la locul ei, pe țeava 
armei era gravat numărul seriei. Era într-adevăr 
revolverul său!... În mai puţin de două ore, acest... 
acest galipot ajunsese în Capitală şi se reîntorsese! Era 
uluit. Toate acestea nu erau cumva un vis urât? În ce 
atmosferă ireală, supranaturală se mişca de când 
sosise în târguşor! Îl examină pe infirmul care acum 
dădea pe gât paharul de alcool pe care i-l întinsese 
generalul Lafumin. După ce-şi recăpătase oarecum 
forțele, vârcolacul cu capul cât banița se vânzolea cu 
un râs scurt, în doi peri, întorcând pe toate părțile, în 
mâinile sale răsucite, banii pe care-i câştigase. O 
chingă de fier  strângea pieptul inspectorului 
Grandisson, numai de-ar rezista!... La un semn al 
generalului, omul dispăruse, lăsând în urmă mirosul 
acru al tabacului său ordinar, care stărui un moment 
în aerul apăsător al încăperii. 

Generalul Lafumin se apropie de invitatul său. 
Acesta avu o strângere de inimă. 


— ...Acum să te ţii, băiete!... Eşti „pregătit”, pui de 
negru?... Bagă de seamă mai ales să nu mă faci de 
ruşine!... Lucrul ăsta nu ţi l-aş ierta!... 

Îi întindea două obiecte pe care le scosese din 
buzunarul său. O labă de pisică sau de iepure şi un fel 
de frunză verde pe care se distingea o mâzgăleală 
informă, de-o culoare roşie sângerie. 

— ...Te previn!... Ceea ce ochii văd gura să tacă! 
Pune astea în buzunar şi mai ales nu te servi de 
revolver decât când îţi voi spune eu... Dă-i drumul, 
băiete! Încleştează-ţi fălcile ca să dai năvală în ticăloşi... 

Generalul Pétion Lafutmin avu un ultim râs, scurt, 
sacadat, de gheaţă. 

— Înainte, micuțul meu Grandisson, mişcă!... 

Generalul agita un enorm baston, un cocomacaque 
cu noduri, pe care-l învârtea cu rapiditate în jurul său. 
Cu strachina în mână, păşea înaintea lui Antoine 
Grandisson, pe coridor... 

Ajunseseră în fața unei căsuțe cu galerie înaltă. 
Generalul Lafumin se opri. În depărtare toba funebră 
sughița spasmodic. Străbătuseră târgul pe jos şi, în 
ciuda zgomotelor neobişnuite şi neliniştitoare pe oare le 
auziseră, în ciuda umbrelor fugare şi nedesluşite pe 
care le zăriseră, Antoine Grandisson, cu tot corpul 
străbătut de fiori, îşi urmase totuşi călăuza. Aceasta se 
cățărase pe galerie şi bătea de zor în uşă cu bastonul. 
Striga: 

— ...Désiré Chapoteau, fir-ai să fii!... Deschide 
uşa!... 

Se auzi un tărăboi înăuntru, dar uşa rămase 
închisă. Generalul se înfierbântă: 


— ... Desire Chapoteau, fir-ai să fii!... Generalul 
Pétion Chrysostome Lafumin vrea să-ți vorbească!... 

Minutele se scurgeau totuşi şi nu primeau nici un 
răspuns. Strada era pustie, nici măcar o pisică. Se 
auzea numai pulsația macabră a tobei misterioase în 
depărtare. Generalul  Lafumin se întoarse către 
protejatul său. 

— Trage în broască! ordonă el. 

Acesta şovăia, generalul repetă ordinul cu voce 
aspră. Tremurând, Antoine Grandisson scoase arma. 

— ...Trage, fir-ai să fii! Îţi ordon!... 

Se hotărî, în sfârşit. Aplică arma în broască, 
orientând totuşi ţeava spre pământ şi trase. Lemnul 
zbură în ţăndări. Cu o lovitură de umăr, bătrânul 
dezlănțuit zgudui ceea ce mai reținea uşa, care cedă. 
Generalul năvăli înăuntru, urmat de însoţitorul său. 

Désiré Chapoteau îi aştepta cu revolverul în mână. 
Se găseau într-un fel de debit de alcool. Trei sau patru 
balerci uriaşe erau rezemate de perete. Ici şi colo se 
aflau butoaie, galoane de alcool de toate dimensiunile şi 
damigene. Încăperea era împărțită în două printr-o 
balustradă ajurată. Pe-o mică tejghea erau împrăştiate 
sticle de alcool amestecat cu apă, în perete ardea o 
lampă mare de acetilenă. Generalul agită bastonul 
înspre omul de dincolo de balustradă: 

— ... Désiré Chapoteau, eu, generalul Pétion 
Chrysostome Lafumin, negru aromla-vaudou, odraslă a 
frunzişurilor, am venit să iau înapoi banii pe care i-ai 
şterpelit acestui băiat, protejatul meu!... Execută-te 
imediat, până nu te fac să zbori în aer ca un vârcolac ce 
eşti!... 


Omul era palid, dar ameninţător. 

— „„leşiţi din casa mea, ticăloşilor! strigă el. Ce, 
crezi că mi-e frică de tine, generale Lafuimin?... leşiți 
sau trag!... 

— ..„.Uiţi cu cine vorbeşti, Désiré Chapoteau?... 
Lasă comedia!... Dă-mi banii, şi cât mai repede!... 

Generalul Lafumin şuieră uşor printre dinți. Vipera 
îşi scoase capul din gulerul dolmanului, lunecând 
înspre umărul bătrânului. Desire Chapoteau începea să 
se tulbure. Animalul se furişase repede până la pământ 
şi se târa spre o uşă deschisă către încăperea vecină. 

— ...Ce înseamnă asta, generale Lafumin? Nu ştiu 
despre ce vorbiţi!... leşiți din casa mea! leşiţi sau trag!... 

Generalul Lafumin se pornise pe râs, învârtind 
deasupra capului strachina, dar protejând totuşi cu 
corpul său pe Antoine Grandisson, care, cu revolverul 
în mână, în ciuda eforturilor sale, nu era prea falnic. 

— Să tragi asupra generalului Lafumin?... Nici 
chiar generalului Jean-Jumeau nu i-a mers cu mine!... 
Uiţi cine sunt, Chapoteau, neisprăviitule?... Dacă nu te 
supui numaidecât, te fac să zbori în aer ca pe-un 
vârcolac ce eşti! Te fac să zbori în plină stradă, ziua-n 
amiază mare! Supune-te numaidecât!... 

Tot  proferând cuvinte  nedesluşite, Désiré 
Chapoteau îşi pierdea din ce în ce mai mult sângele 
rece, împroşcând ameninţări. Cu un râs scurt, 
generalul scoase chibriturile şi aprinse fitilul din 
mijlocul străchinii, pe care-o puse jos. 

— ...Nu faceți una ca asta, generale Lafumin! se 
rugă Désiré Chapoteau. 


O agitaţie violentă puse stăpânire pe el, corpul îi 
era străbătut de scuturături brusce, coatele i se ridicau 
şi i se coborau ritmic, ca şi cum ar fi fost în prada unei 
crize convulsive. Învârtea totuşi deasupra capului arma 
pe care nu mai era stăpân. 

— .„„Generale Lafumin!... Nu faceţi una ca asta!... 
Vă... Vă dau banii!... 

Flacăra ardea în strachină, verde, trosnind 
neîncetat. Încăperea se umplea de-un fum înțepător, 
înăbuşitor. 

— Atunci?... Fă ce-ţi spun, repede!... 

Generalul Lafumin luase strachina. Păşi peste 
balustradă şi înaintă urmat de Antoine Grandisson, 
care părea să-şi recapete încrederea. Pradă unei agitațţii 
din ce în ce mai mari, cu corpul scuturat de tresăriri 
violente, lui Desire Chapoteau îi ieşeau ochii din orbite. 
Mormăia o galimaţie cabalistică, parcă involuntară, 
redevenind din când în când stăpân pe sine, 
încordându-se pentru a cere îndurare. În timp ce el 
dădea înapoi, adversarii săi, înaintând, pătrunseră într- 
o sufragerie sumar mobilată: o masă, patru scaune, un 
bufet, o etajeră cu ulcele roşii şi într-un colț o amforă 
mare, un „canari” din pământ galben. Desire 
Chapoteau fu din nou ispitit să tragă. Generalul 
Lafumin ai ţinu piept: 

— Sunt negru cambrat, nu uita! strigă el. 

Aerul nu mai era decât o dogoare înțepătoare care 
te înşfăca de gât. Omul era din ce în ce mai ațâțat, 
picioarele îi erau străbătute de comoțţii puternice, 
brațele, scuturate de mari zvâcnete, mugea cuvinte 
ezoterice, cu ochii ieşiţi din orbite. Se dădu bătut: 


— ...Luaţi banii, generale Lafumin!... Din canari!... 

În acelaşi moment vasul oscilă, apoi se nărui în 
bucăţi. În mijlocul cioburilor, printre pachetele de 
dolari neatinse, se vânzolea vipera... Generalul Lafumin 
stinse atunci cu talpa piciorului flacăra din strachină, 
dar, scoțând un urlet, Desire Chapoteau deschisese o 
uşă şi dispăruse. 

— ...Numără banii! ordonă liniştit generalul 
Lafumin. 

Antoine era cu desăvârşire uluit. 

— ..„.Haide!... Adună banii, am spus, şi numără-i! 

Tânărul se supuse. 

Socoteala era exactă... 17 mii 8 sute 53 dolari. Nici 
mărunțişul nu lipsea, 49 cenți exact. Generalul 
Lafumin avea un calm olimpian. 

— ..„.Bine!... Să plecăm acum, pune banii în 
buzunar şi nu lăsa din mână laba de pisică pe care ți- 
am dat-o. Ţine şi revolverul pregătit, cu acest Desire 
Chapoteau nu se ştie niciodată, e în stare să te atace!... 

Generalul ridică strachina şi începură să se retragă 
cu ochii în patru. În uşă Désiré Chapoteau îi aştepta 
într-adevăr. Se repezi spre ei, dar generalul avu timpul 
să se interpună şi strigă protejatului său: 

— ...Fugi, că eu te acopăr!... 

Antoine Grandisson se furişă şi o luă la goană. 
Generalul executa un fel de dans în fața lui Desire 
Chapoteau pentru a-i tăia drumul. Acesta începu să 
tragă, dar generalul Lafumin îi ţinu piept, cu corpul 
adunat, cu braţele depărtate, înfruntând  rafalele 
revolverului. 


—La o parte!... Sunt Petion Chrysostome 
Lafumin!... La o parte!... 

Bătrânul urla fără oprire, fără să dea înapoi un 
pas. Antoine Grandisson fugea ca vântul, alerga ca scos 
din minţi spre casa generalului Lafumin. Acesta 
continua să respingă focurile armei. 

— La o parte!... Sunt negru arompla-vaudoul!... 
Sunt negru al frunzişurilor!... La o parte!... 

Dimineaţa, de cum se lumină, inspectorul Antoine 
Grandisson vru s-o ia la sănătoasa din acest târg 
halucinant, dar, la stăruințele generalului Lafumin, 
acceptă să mai rămână câteva ceasuri. Într-adevăr, 
bătrânul îl sfătuise să dea o raită prin pieţele regiunii şi 
să-i descoasă pe ţăranii şi negustorii care le frecventau 
de obicei. Însoţit de protectorul său, de judecătorul de 
pace, de un portărel şi de un grefier, a fost de ajuns să 
parcurgă piața orăşelului pentru a culege cel puţin 
patruzeci de mărturii. Toţi adevereau că, o dată la trei 
zile, slujbaşii Biroului de contribuţii distribuiau noi 
bilete în schimbul taxei, dar aceste bilete erau 
recuperate la închiderea pieţei: astfel, serveau de mai 
multe ori... La 11 dimineața, întreaga populaţie a 
târgului alerga să-l vadă pe agentul fiscal Désiré 
Chapoteau trecând între doi jandarmi spre închisoare. 

Fără alte comentarii, Antoine Grandisson plecă, 
jurându-se să nu mai pună niciodată piciorul într-o 
asemenea capcană, nici chiar pentru înmormântarea 
generalului  Lafumin, cumătrul răposatului Duton 
Grandisson, vrednicul său tată. Îşi făgădui totuşi să 
asculte întocmai sfaturile salvatorului său în ce priveşte 
conduita pe care trebuie s-o observe pentru a evita 


cursele, vrăjitoriile şi farmecele pe care familia 
funcţionarului necinstit avea să le îndrepte negreşit 
împotriva lui. De azi înainte credea în demoni, în morți, 
în strigoi, în galipoţi, în animale fantastice, în orice. 

Sunt mai multe mistere sub ceruri decât în toate 
filozofiile, spusese Shakespeare. Dar în Haiti-Toma cui 
pe cui se scoate, poate că, datorită spiritelor şi 
Nevăzutelor, Antoine Grandisson va triumfa de azi 
înainte asupra tuturor fantasmelor şi va deveni unul 
din acei mari oameni politici care fac şi desfac realul. În 
orice caz, în schimbul căsătoriei de conveniență pe 
care-o acceptase, inspectorul era hotărât să ceară o 
funcție mai odihnitoare. Dacă va întâmpina un refuz, va 
da totul dracului, va demisiona şi va trece în opoziţie. 
De altfel, zilele guvernului erau numărate, aceasta era 
şi părerea generalului Pétion Chrysostome Lafumin, 
care se dovedise un adevărat negru arompla-vaudou, o 
odraslă a frunzişurilor, un om-palmist, şi asta dincolo 
de orice îndoială. 


